|  |
| --- |
| Oznaka: VIVP |
| Izdaja: 5 |
| Velja od: 26. 3. 2025 |
| Izdelala: Nevenka Zakrajšek |
| Skrbnica: Nevenka Zakrajšek |
| Pregledala: Karmen Praprotnik |
| Odobrila: Karmen Praprotnik |

**VODILA IN VREDNOTE POSLOVANJA DIREKCIJE RS ZA INFRASTRUKTURO**

Naše poslanstvo so vzdrževanje, varstvo, obnavljanje ter gradnja glavnih in regionalnih cest, državnega kolesarskega omrežja in državnega železniškega omrežja v Sloveniji, tako da v okviru svojih pristojnosti prispevamo k izboljšanju prevoznosti, prometne varnosti, dostopnosti, uporabnosti, interoperabilnosti, minimalne obremenitve naravnega in bivalnega okolja ter usklajenosti z gospodarskim in s prostorskim razvojem območij in države.

Naša vizija je ohranjati in izboljševati stanje glavnih in regionalnih cest, državnega kolesarskega omrežja in državnega železniškega omrežja do te mere, da je primerljivo s podobno razvitimi državami v Evropi. Pri tem pa želimo dvigniti raven storitev za uporabnike cest, državnega kolesarskega omrežja in državnega železniškega omrežja ter znižati njihove stroške in stroške izvedbe del, vzdrževanja in upravljanja.

Svoj poslovni pristop smo zasnovali na zadovoljstvu uporabnikov. Zadovoljstvo uporabnikov je za nas zelo pomemben cilj našega poslovanja. Direkcija za infrastrukturo izvaja aktivnosti, s katerimi zagotavljamo ustrezno raven kakovosti svojih storitev. V stalnih in neposrednih stikih s svojim matičnim naročnikom - Ministrstvom za infrastrukturo - in uporabniki ugotavljamo njihove potrebe in pričakovanja.

Kakovost razumemo kot izpolnjevanje potreb uporabnikov in zaposlenih, ki so opredeljene v zakonih in drugih predpisih ter v izpolnjevanju pričakovanj matičnega naročnika – Ministrstva za infrastrukturo. Uporabnikom cestnega, kolesarskega in železniškega omrežja nudimo storitve v skladu z dogovorjenimi pogoji in v dogovorjenih rokih, ob upoštevanju mednarodnih in nacionalnih standardov in predpisov ter finančnih okvirov. To dosegamo z učinkovito organizacijo strokovno usposobljenega kadra, katerega glavna naloga je doseganje dogovorjenih zahtev. Naši zaposleni usklajujejo in nadzirajo delo številnih izvajalcev, ki sodelujejo pri realizaciji ciljev.

Veliko pozornost pri vodenju Direkcije za infrastrukturo namenjamo tudi upravljanju s človeškimi viri s poudarkom na usposabljanju za potrebna funkcionalna znanja in z dodeljevanjem pooblastil glede na stopnjo usposobljenosti.

V ta namen je Direkcija za infrastrukturo razvila in uvedla učinkovit sistem vodenja kakovosti po merilih mednarodnega standarda ISO 9001:2015 ter je zavezana njegovemu nenehnemu izboljševanju. Standard ISO 9001:2015 glede vodil in vrednot delovanja postavlja dve zahtevi, ki morata biti zavezani k:

* izpolnjevanju veljavnih zahtev ter
* nenehnemu izboljševanju sistema vodenja kakovosti.

Ljubljana, 26. 3. 2025

Karmen Praprotnik,

 direktorica